รัฐ พิฆาตไพรี

รัฐ พิฆาตไพรี มีชื่อเสียงจากการเป็นมือกีตาร์ นักร้อง และนักแต่งเพลงของวง Tattoo Colour ที่มีเอกลักษณ์โดดเด่นเป็นที่นิยมในประเทศไทย ได้รับรางวัล The Guitar Man Of The Year ปี 2015 และ 2021 จาก The Guitar Mag Awards (2 สมัยคนแรก)
ประวัติ.
รัฐ พิฆาตไพรี ชื่อเล่น อ้น เพื่อนเรียก รัฐ ชื่อในวงการ Ruzzy เกิด 9 เมษายน พ.ศ. 2528 เติบโตในจังหวัดลำปาง โดยศึกษาที่ บุญวาทย์วิทยาลัย และมัธยมศึกษาตอนปลายที่ โรงเรียนขอนแก่นวิทยายน จังหวัดขอนแก่น เป็นจุดเริ่มต้นมิตรภาพกับของเพื่อนร่วมวงในปัจจุบัน ซึ่งวงดนตรีในตอนนั้นมีชื่อว่า I-SCREAM 479 มีแนวเพลงเป็น นูเมทัล โดยมีแรงบันดาลใจจากวง Linkin park และ Limp Bizkit รัฐรับตำแหน่งเป็น นักร้องนำ/ประสาน แม้ว่าจะไม่ได้เป็นมือกีตาร์ตั้งแต่แรก แต่ด้วยความสนใจทางด้านดนตรี จึงมุ่งมั่นฝึกฝนกีตาร์จากแบบฝึกหัดในนิตยสารดนตรี และศึกษาต่อที่คณะศิลปกรรมศาสตร์ สาขาดนตรีสากล วิชาเอกกีต้าร์ วิชาโทเปียโน มหาวิทยาลัยขอนแก่น
เมื่อเข้าไปศึกษาต่อด้านดนตรี รัฐก็ได้รับอิทธิพลจากดนตรี Jazz ผ่านงานของศิลปินระดับโลกมากมาย เช่น และแรงบันดาลใจที่สำคัญอย่าง George Benson โดยรัฐได้ประยุกต์ความรู้ทางทฤษฎีดนตรีเข้ากับแนวดนตรีที่ชื่นชอบจนกลายเป็นลายเซ็น (Signature) ของตนเองด้วยการใช้คอร์ดที่มีเทนชั่น (Tension) เช่น Major 7th และ 9th จนได้รับการนับถือว่าเป็นเจ้าพ่อคอร์ดเทนชั่นแห่งประเทศไทย การสั่นสาย (Vibrato) และการสตรัมคอร์ดสไตล์ Funk ซึ่งเห็นได้ชัดเจนในเพลงของ Tattoo Colour เช่น ฟ้า รักแรกพบ โกหก ขาหมู คืนนี้สบาย ไลน์กีตาร์ที่โดดเด่นของรัฐนั้นได้ทำให้เขาก้าวขึ้นเป็นมือกีตาร์แห่งยุคที่เป็นแรงบันดาลใจให้กับผู้คนมากมาย โดยการทำงานของ Tattoo Colour จะมีรัฐเป็นผู้นำอยู่เสมอทั้งการรับตำแหน่งโปรดิวเซอร์ เรียบเรียง และแต่งเพลง ซึ่งจะเห็นได้ว่าผลงานตั้งแต่อัลบั้มที่ 1-5 จะมีสำเนียงและภาษาที่เป็นเอกลักษณ์ของรัฐอย่างชัดเจน จนในอัลบั้ม 6-7 ที่รัฐเริ่มปรับเปลี่ยนวิธีในการทำงานด้วยการเพิ่มสีสันและองค์ประกอบจากประสบการณ์ที่สะสมมาของสมาชิกวงจนสามารถสร้างความแปลกใหม่ให้กับแนวทางของวงได้อย่างน่าสนใจ 
""John Mayer in Thailand or Ruzzy in America""
ในปี 2022 มีโปรเจกต์พิเศษระหว่าง Fender และ รัฐ Tattoo Colour ซึ่งเกิดจากการที่ Fender มองหาศิลปินที่จะมาร่วมงานด้วย โดยพิจารณาจากความสามารถ, Passion และ Loyalty ต่อกีตาร์ Fender หลังจากประชุมหลายครั้ง Fender ได้เลือก รัฐ Tattoo Colour เป็นศิลปินคนแรกสำหรับโปรเจกต์นี้ กีตาร์รุ่นพิเศษนี้สร้างจากพื้นฐานของ Fender Player Series โดยรัฐเลือกสี Fiesta Red และออกแบบให้เป็น Matching Headstock กีตาร์รุ่นนี้ใช้ Pickup แบบ HSS แม้รัฐปกติจะใช้แบบ SSS แต่เขาต้องการให้กีตาร์สามารถใช้งานได้ในทุก ๆ โชว์ เมื่อเปิดจำหน่าย กีตาร์ทั้ง 99 ตัวถูกขายหมดภายในเวลาไม่กี่วินาที
นอกจากความสนใจทางด้านดนตรีแล้วนั้น รัฐยังหลงไหลด้านนํ้าหอมและศึกษาอย่างจริงจัง และสนใจในลักษณะ Niche Perfume เช่น Tom Ford จนกระทั่งในปี 2024 ได้มีการร่วมงานระหว่าง รัฐ และ Vive Perfume แบรนด์นํ้าหอมชื่อดังสัญชาติไทย โดยทางแบรนด์ได้ทำการคัดเลือกหาศิลปินระดับประเทศที่รักในกลิ่นหอมซึ่ง "รัฐ" คือคนนั้น และการร่วมงานนั้นเต็มไปด้วยความปราณีตของผู้ปรุงและความละเอียดที่เป็นคาแรคเตอร์ของรัฐจนกลายมาเป็น "City Pop" โดยรัฐให้คำนิยามไว้ว่า "ลองจินตนาการว่า คุณกำลังนั่งอยู่ในที่สบาย ๆ จะเป็นบาร์ริมหาดตอนกลางวัน หรือจะเป็นบาร์ลับเท่ ๆ ในตอนกลางคืน ตรงหน้าคุณมี Cocktail ที่มีความเปรี้ยวซ่าสดชื่นวางอยู่ ได้ยินเพลง Disco Pop ยุค 70‘s-80’s บรรเลงมาไกล ๆ และท่วงทำของเพลงนั้น มันให้ความรู้สึกอบอุ่นหัวใจ จากการได้คิดถึงใครซักคน … ใช่ครับ นี่คือความรู้สึกที่คุณจะได้รับจาก “City Pop” ขวดนี้ครับ" และมีส่วนผสมดังนี้ Gin, Candy Pop, Lemon, Orange, Lime, Bergamot Amaretto, Cinnamon, Virginian Cedar, Madagascan Vanilla absolute, Tonka bean, Amber, Leather, Musk ซึ่งในการผลิตและจำหน่ายครั้งแรกนั้นได้รับผลตอบรับอย่างล้นหลามจนต้องปิดการขายก่อนกำหนด